מנחם וייס

מנחם פטר וייס (נולד ב-27 בספטמבר 1938) הוא פרופסור חבר בגמלאות מהפקולטה להנדסת מכונות בטכניון. עבד שנים רבות ברפאל בתפקידי פיתוח, הנדסה וניהול.

 ביוגרפיה 
נולד בעיר פיישטיאני שבצ'כוסלובקיה, בנם הבכור של אליס ויעקב וייס. בהיותו ילד הלך לבית ספר בנובו מסטו, בשל אווירת האנטישמיות ששררה בבית הספר בעיר מגוריו. בשנים 1943 עד 1945 התחבאה משפחתו מאימת הנאצים במסתור בכפר קריינה (Krajné), הנמצא בהרים במערב סלובקיה, בביתה של משפחת נבסקי (Nebesky) הסלובקית. בשנת 1944 בנתה המשפחה מקלט עבור משפחת וייס וצירפה משפחה יהודית נוספת. בני הזוג נבסקי, בנם סמואל וכלתם אנה הוכרו בשנת 1992 כחסידי אומות עולם בטקס שנערך ביד ושם.

אחרי המלחמה חזרה המשפחה לפיישטיאני, ובשנת 1949 עלתה לישראל. המשפחה התגוררה בחיפה ומנחם התחיל ללמוד בבית הספר "מרכז" ובהמשך בבית הספר הריאלי. הוא סיים את לימודיו במגמה הריאלית בשנת 1956 והחל ללמוד הנדסת מכונות בטכניון במסגרת העתודה האקדמאית. שירת בצה"ל כקצין טכני בחיל האוויר, ולקראת סוף שירותו הצבאי התגייס לעבודה ברפאל.

בשנת 1961 נישא מנחם לרות לבית זידמן, ולהם שני בנים. מתגוררים בחיפה.

 עבודתו ברפאל 
250px|ממוזער|מנחם וייס משוחח עם הנשיא אפרים קציר על מערכת ההגנה על מטוסים, שפותחה ברפאל במהלך מלחמת יום הכיפורים, 1975
וייס עבד במערך התכנון ההנדסי-מכני ברפאל. עסק בפיתוח אמצעי לחימה, כולל פיתוח פצצה גולשת נהוגה, "תדמית", שהייתה מראשוני טילי האוויר-קרקע שפותחו בישראל, ונעשה בה שימוש מוצלח, בין השאר בהשמדת מערך הנ"מ הסורי במלחמת לבנון הראשונה. טיל הפופאי פותח בהמשך על בסיס ה"תדמית". על פיתוחים אלו זכה בפרס ביטחון ישראל בשנת 1975, יחד עם צוות מיחידת הטילים. וייס ניהל את הפיתוח המכני של "תדמית", עסק בתכנון מכני הנדסי של אמצעי לחימה חדשניים ומדויקים, וכיהן בתפקידי ניהול בכירים נוספים. כמו כן שימש וייס כמנהל רכש במהלך הקמת חברת "רפאל בע"מ".

בתקופת עבודתו ברפאל השלים לימודי דוקטור בפקולטה להנדסת מכונות בטכניון, בהנחיית פרופ' זאב ארנסט. בהמשך לימד בטכניון קורסי חוזק חומרים והתעייפות החומר, והנחה דוקטורנטים ומסטרנטים שהמשיכו את דרכו המחקרית.

וייס היה חוקר אורח באוניברסיטת ברקלי בקליפורניה בשנים 1974–1975, במעבדה הלאומית לורנס ברקלי בשנים 1984–1985, ובקולג' האוניברסיטאי של לונדון בשנים 1991-1990.

 פעילותו בטכניון 
לאחר פרישתו מרפאל בשנת 1990 הצטרף וייס לסגל המחקר בפקולטה להנדסת מכונות בטכניון. מחקריו התמקדו בפיתוח מודלים של תכן הנדסי והתעייפות מתכות. במסגרת מחקריו פיתח מודל משולב להתעייפות מתכות ומתודולוגיה משולבת לפיתוח מערכות ומוצרים (ICDM - an Integrated Methodology for the Conceptual Design of New Systems). מתודולוגיה זו הוצגה בכנסים אקדמיים ומיושמת בחברות אחרות בעולם. וייס ייסד תוכנית לימודים בהנדסת מערכות שהכשירה דור סטודנטים מקצועות במכניים מתקדמים ובמתודולוגיות לפיתוח מוצרים חדשניים.

וייס הנחה סטודנטים לתואר שני ושלישי, שעבודותיהם הוצגו בכנסים בינלאומיים ובמאמרים בכתבי עת. בה בעת שימש משנת 1976 ועד 1988 כמורה-מסמיך של בודקים מוסמכים למתקני הרמה ומעליות.

 מבחר פרסומים 
Weiss, M.P., 1992. Estimating fatigue cracks, from the onset of loading, in smooth AISI 4340 specimens, under cyclic stresses. International journal of fatigue, 14(2), pp.91-96.
Hari, A. and Weiss, M.P., 1999, September. CFMA: An Effective FMEA Tool for Analysis and Selection of the Concept for a New Product. In International Design Engineering Technical Conferences and Computers and Information in Engineering Conference (Vol. 19739, pp. 141-150). American Society of Mechanical Engineers.
Weiss, M.P., Hari, A. and Zonnenshain, A., 2002, August. 5.5. 4 Design of the concept of a new system, using ICDM‐Integrated, Customer Driven, Conceptual Design Method. In INCOSE International Symposium (Vol. 12, No. 1, pp. 980-988).
Hari, A., Weiss, M.P. and Zonnenshain, A., 2004. ICDM-an integrated methodology for the conceptual design of new systems. In SETE 2004 (pp. 35-50). [Canberra, ACT]: Systems Engineering Society of Australia.
Hari, A., Kasser, J.E. and Weiss, M.P., 2007. How lessons learned from using QFD led to the evolution of a process for creating quality requirements for complex systems. Systems engineering, 10(1), pp.45-63.
Ja¨ nsch, J. and Weiss, M.P., 2008, January. Evaluation and similarity of systematic methods for the conceptual design of new products. In Engineering Systems Design and Analysis (Vol. 48371, pp. 209-222).
Weiss, M.P. and Lavi, E., 2016. Fatigue of metals–What the designer needs? International Journal of Fatigue, 84, pp.80-90.
Weiss, M.P. and Hari, A., 2015. Extension of the Pahl & Beitz systematic method for conceptual design of a new product. Procedia CIRP, 36, pp.254-260.
Weiss M.P. and Lavie E., “Fatigue of metals – what the designer needs”, Int. J. of Fatigue, 84, (2016) pp. 80-90.

 קישורים חיצוניים 

 פרסומיו של מנחם וייס באתר Researchgate

 הערות שוליים 

קטגוריה:סגל רפאל
קטגוריה:זוכי פרס ביטחון ישראל: עובדי רפאל
קטגוריה:סגל הטכניון - מכון טכנולוגי לישראל
קטגוריה:ניצולי השואה: צ'כוסלובקיה
קטגוריה:ישראלים שנולדו ב-1938